DWเสี่ยงแล้วจ้า
เคจีไอเตือนเล่น DW ระวังราคาพุ่งเกินพื้นฐานมาไกลแล้ว ตลท.จับตาซื้อขายใกล้ชิด
20 ส.ค. 2554

เคจีไอเตือนเล่น DW ระวังราคาพุ่งเกินพื้นฐานมาไกลแล้ว ตลท.จับตาซื้อขายใกล้ชิด
 




ใบสำคัญแสดงสิทธิอนุพันธ์อ้างอิงหุ้นสามัญ (DW) ยังคงร้อนแรงท่ามกลางมูลค่าซื้อขายหนาแน่น รวมทั้งสิ้น 2,856 ล้านบาท คิดเป็นประมาณ 7.2% ของมูลค่าการซื้อขายทั้งตลาด 39,868 ล้านบาท โดย DW ที่ออกโดยบริษัทหลักทรัพย์ เคจีไอ (ประเทศไทย) หรือ KGI มีการซื้อขายสูงสุด 80.8% 
น.ส.นฤมล อาจอำนวยวิภาส ผู้ช่วยกรรมการผู้จัดการ KGI เปิดเผยว่า นักลงทุนให้ความสนใจ DW ที่ KGI ออกทั้งหมด 13 ตัว เป็นเพราะมีความเข้าใจมากขึ้น และ DW ที่ออกอ้างอิงหุ้นพื้นฐานทั้งหมด อีกทั้ง DW ใช้เงินน้อย จำนวนหุ้นไม่มาก ทำให้ลากราคาขึ้นลงได้เร็ว
สำหรับนักลงทุนที่ไม่มีความรู้ต้องใช้ความระมัดระวังอย่างมาก เพราะ DW เล่นสั้นและเร็ว ราคาไม่มีซิลลิงฟลอร์ ขึ้นได้สูง ลงได้ถึง 0.01 บาท ในวันเดียว
“ขอเตือนนักลงทุน เก็งกำไร DW ต้องระวังมากๆ ต้องดูอายุด้วย ราคาขึ้นได้สูงก็ลงต่ำได้ ขณะนี้เก็งกำไรเกินเหตุเกินพื้นฐาน สักพักราคาลงจะเห็นคนบาดเจ็บ นักลงทุนที่ไม่รู้เรื่องต้องระวังอันตราย” น.ส.นฤมล กล่าว 
นายศักรินทร์ ร่วมรังษี ผู้ช่วยผู้จัดการ สายงานกำกับตลาด ตลาดหลักทรัพย์แห่งประเทศไทย (ตลท.) กล่าวว่า ตลาดได้ติดตามการซื้อขาย DW เหมือนการดูแลการซื้อขายหุ้น และ DW ก็มีเกณฑ์ดูแลเรื่องแคชบาลานซ์ นักลงทุนต้องวางเงินสดทั้ง 100% ก่อนสั่งซื้อเช่นเดียวกับวอร์แรนต์ 
“DW มีการเก็งกำไรกันสูงมากและมีความเสี่ยงสูง เพราะใช้เงินลงทุนน้อย” นายศักรินทร์ กล่าว
ด้านตลาดหุ้นบวกทั่วเอเชีย ดัชนีหุ้นไทยปิดที่ระดับ 962.47 จุด เพิ่มขึ้น 10.57 จุด หรือ 1.11% ต่างชาติซื้อหนักมือ 2,629 ล้านบาท 
นายธีรพงษ์ วชิรพงศ์ นักวิเคราะห์บริษัทหลักทรัพย์ (บล.) ภัทร เชื่อว่าดัชนีหุ้นจนถึงสิ้นปี 2554 จะไปไกลถึง 1,700 จุด หรือสัดส่วนราคาต่อกำไร (พีอี) 20 เท่า ซึ่งประเมินจากกำไรต่อหุ้นปี 2555 แต่หากใช้กำไรต่อหุ้นปี 2554 ดัชนีสิ้นปีหน้าจะอยู่ที่ 1,350 จุด โดยไม่นับความเสี่ยงจากมาตรการดูแลค่าเงินบาทแข็ง คดียุบพรรคประชาธิปัตย์ (ปชป.) และการชุมนุมทางการเมือง
อย่างไรก็ตาม ในระยะสั้น บล.ภัทร คาดตลาดจะปรับฐานในช่วง 2-3 เดือนข้างหน้า 
นายวิวัฒน์ เตชะพูลผล ผู้อำนวยการอาวุโส ฝ่ายการตลาดลูกค้าส่วนบุคคล บล.ทิสโก้ กล่าวว่า ในช่วงเดือน ต.ค.-พ.ย.นี้ เงินต่างชาติจะเข้ามาซื้อหุ้นอีกไม่ต่ำกว่า 4 หมื่นล้านบาท และมีเม็ดเงินจากกองทุนรวมหุ้นระยะยาว (แอลทีเอฟ) ประมาณ 3 หมื่นล้านบาท มีส่วนดันให้ดัชนีแตะระดับ 1,050-1,100 จุดได้